Document ID: 32013R0944

KOMISIJOS REGLAMENTAS (ES) Nr. 944/2013
2013 m. spalio 2 d.
kuriuo iš dalies keičiamas Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, siekiant jį priderinti prie technikos ir mokslo pažangos
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantį ir panaikinantį direktyvas 67/548/EEB bei 1999/45/EB ir iš dalies keičiantį Reglamentą (EB) Nr. 1907/2006 (1), ypač į jo 37 straipsnio 5 dalį ir 53 straipsnį,
kadangi:
(1)
5-ąjį kartą persvarstant Jungtinių Tautų Pasauliniu mastu suderintą cheminių medžiagų klasifikavimo ir ženklinimo sistemą (toliau - GHS) buvo padaryta su Reglamento (EB) Nr. 1272/2008 IV priedo 1 dalies 6.2 lentelėje nustatyta atsargumo fraze P210 susijusių pakeitimų, tačiau į juos buvo tik iš dalies atsižvelgta Komisijos reglamente (ES) Nr. 487/2013 (2). Dėl nuoseklumo būtina iki galo suderinti GHS ir Reglamentą (EB) Nr. 1272/2008;
(2)
Reglamento (EB) Nr. 1272/2008 VI priedo 3 dalyje pateikti du pavojingų cheminių medžiagų suderintų klasifikacijų ir ženklinimo sąrašai. 3.1 lentelėje pateiktas pavojingų cheminių medžiagų suderintos klasifikacijos ir ženklinimo sąrašas, sudarytas remiantis Reglamento (EB) Nr. 1272/2008 I priedo 2-5 dalyse nustatytais kriterijais. 3.2 lentelėje pateiktas pavojingų cheminių medžiagų suderintos klasifikacijos ir ženklinimo sąrašas, sudarytas remiantis 1967 m. birželio 27 d. Tarybos direktyva 67/548/EEB dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo (3) su VI priede nustatytais kriterijais. Šiuos abu sąrašus reikia iš dalies pakeisti į juos įtraukiant atnaujintas cheminių medžiagų, kurioms jau taikomos suderintos klasifikacijos, klasifikacijas ir įtraukiant naujas suderintas klasifikacijas;
(3)
Europos cheminių medžiagų agentūros (ECHA) Rizikos vertinimo komitetas (RVK) pateikė nuomones dėl cheminių medžiagų suderintos klasifikacijos ir ženklinimo pasiūlymų, kurie ECHA buvo pateikti pagal Reglamento (EB) Nr. 1272/2008 37 straipsnį. Remiantis tomis nuomonėmis ir suinteresuotųjų šalių pastabomis reikėtų iš dalies pakeisti Reglamento (EB) Nr. 1272/2008 VI priedą, kad būtų suderintas tam tikrų cheminių medžiagų klasifikavimas ir ženklinimas;
(4)
Reglamento (EB) Nr. 1272/2008 su pakeitimais, padarytais šiuo reglamentu, VI priedo 3 dalyje nustatytos suderintos klasifikacijos neturėtų būti taikomos iš karto, nes veiklos vykdytojams reikės tam tikro laikotarpio, kad jie galėtų pradėti chemines medžiagas bei mišinius ženklinti ir pakuoti pagal naujas klasifikacijas ir parduoti esamas atsargas. Be to, veiklos vykdytojams reikės tam tikro laikotarpio, kad jie galėtų pradėti laikytis registravimo įpareigojimų, atsirandančių dėl naujų suderintų klasifikacijų, taikomų cheminėms medžiagoms, kurios klasifikuojamos kaip kancerogeninės, mutageninės arba toksiškos reprodukcijai ir kurios priskiriamos 1A bei 1B kategorijoms (3.1 lentelė) ir 1 bei 2 kategorijoms (3.2 lentelė) arba kurios yra labai toksiškos vandens organizmams ir gali turėti ilgalaikį poveikį vandens aplinkai, ypač įpareigojimų, nustatytų 2006 m. gruodžio 18 d. Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiančiu Europos cheminių medžiagų agentūrą, iš dalies keičiančiu Direktyvą 1999/45/EB bei panaikinančiu Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB, (4) 23 straipsnyje;
(5)
medžiagos „pikis, akmens anglių deguto, aukštatemperatūris“ (angl. pitch, coal tar, high-temp) (EB numeris 266-028-2) atžvilgiu reikės taikyti ilgesnį laikotarpį, kad veiklos vykdytojai galėtų pradėti laikytis įpareigojimų, atsirandančių dėl naujos suderintos klasifikacijos, taikomos cheminėms medžiagoms, kurios yra labai toksiškos vandens organizmams ir gali turėti ilgalaikį poveikį vandens aplinkai, ypač įpareigojimų, nustatytų 2008 m. rugsėjo 24 d. Europos Parlamento ir Tarybos direktyvos 2008/68/EB dėl pavojingų krovinių vežimo vidaus keliais (5) 3 straipsnyje ir III priede; Todėl, prieš pradedant taikyti suderintą klasifikaciją, reikėtų numatyti ilgesnį pereinamąjį laikotarpį;
(6)
dėl cheminės medžiagos „galio arsenidas“ (angl. gallium arsenide) (EB numeris 215-114-8) RVK rengiasi priimti naują nuomonę dėl pavojingumo klasės „toksinis poveikis reprodukcijai“. Todėl, kol nebus priimta galutinė nuomonė, šios pavojingumo klasės į Reglamento (EB) Nr. 1272/2008 VI priedą įtraukti nereikėtų;
(7)
atsirado naujų mokslinių duomenų, susijusių su cheminės medžiagos „poliheksametilenbiguanido hidrochloridas“ (angl. polyhexamethylene biguanide hydrochloride) (CAS numeris 27083-27-8 arba 32289-58-0) pavojingumo klase „ūmus toksiškumas (įkvėpus)“, iš kurių matyti, kad priskyrimas šiai pavojingumo klasei pagal RVK nuomonėje pateiktas rekomendacijas, pagrįstas senesniais duomenimis ir gali būti netinkamas. Todėl, kol RVK neturės galimybės pateikti nuomonę apie naują informaciją, šios pavojingumo klasės į Reglamento (EB) Nr. 1272/2008 VI priedą įtraukti nereikėtų, tačiau reikėtų įtraukti visas kitas ankstesnėje RVK nuomonėje nurodytas pavojingumo klases;
(8)
laikantis Reglamento (EB) Nr. 1272/2008 pereinamojo laikotarpio nuostatų, kuriomis leidžiama naujas nuostatas savanoriškai pradėti taikyti anksčiau, tiekėjams turėtų būti suteikta galimybė anksčiau negu suderintos klasifikacijos, nustatytos Reglamento (EB) Nr. 1272/2008 su pakeitimais, padarytais šiuo reglamentu, VI priedo 3 dalyje, taps privalomomis jas taikyti;
(9)
šiame reglamente numatytos priemonės atitinka pagal Reglamento (EB) Nr. 1907/2006 133 straipsnį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1272/2008 iš dalies keičiamas taip:
1)
IV priedas iš dalies keičiamas pagal šio reglamento I priedą;
2)
VI priedo 3 dalis iš dalies keičiama taip:
a)
3.1 lentelė iš dalies keičiama taip:
i)
Reglamento (EB) Nr. 1272/2008 VI priede pateikti įrašai, atitinkantys šio reglamento II priede pateiktus įrašus, pakeičiami šio reglamento II priede pateiktais įrašais;
ii)
šio reglamento III priede pateikti įrašai įtraukiami 3.1 lentelėje nustatyta įrašų pateikimo tvarka.
b)
3.2 lentelė iš dalies keičiama taip:
i)
Reglamento (EB) Nr. 1272/2008 VI priede pateikti įrašai, atitinkantys šio reglamento IV priede pateiktus įrašus, pakeičiami šio reglamento IV priede pateiktais įrašais;
ii)
šio reglamento V priede pateikti įrašai įtraukiami 3.2 lentelėje nustatyta įrašų pateikimo tvarka.
2 straipsnis
1. Nukrypstant nuo 3 straipsnio 2 dalies, medžiagas ir mišinius atitinkamai iki 2014 m. gruodžio 1 d. ir 2015 m. birželio 1 d. galima klasifikuoti, ženklinti ir pakuoti pagal Reglamentą (EB) Nr. 1272/2008 su pakeitimais, padarytais šiuo reglamentu.
2. Nukrypstant nuo 3 straipsnio 2 dalies, medžiagų, suklasifikuotų, paženklintų ir supakuotų pagal Reglamentą (EB) Nr. 1272/2008 ir patiektų rinkai anksčiau nei 2014 m. gruodžio 1 d., nereikalaujama iš naujo paženklinti ir perpakuoti pagal Reglamentą (EB) Nr. 1272/2008 su pakeitimais, padarytais šiuo reglamentu, iki 2016 m. gruodžio 1 d.
3. Nukrypstant nuo 3 straipsnio 2 dalies, mišinių, suklasifikuotų, paženklintų ir supakuotų pagal Europos Parlamento ir Tarybos direktyvą 1999/45/EB (6) ir Reglamentą (EB) Nr. 1272/2008 ir patiektų rinkai anksčiau nei 2015 m. birželio 1 d., nereikalaujama iš naujo paženklinti ir perpakuoti pagal Reglamentą (EB) Nr. 1272/2008 su pakeitimais, padarytais šiuo reglamentu, iki 2017 m. birželio 1 d.
4. Nukrypstant nuo 3 straipsnio 3 dalies, Reglamento (EB) Nr. 1272/2008 su pakeitimais, padarytais šiuo reglamentu, VI priedo 3 dalyje nustatytas suderintas klasifikacijas galima pradėti taikyti anksčiau, negu nustatyta 3 straipsnio 3 dalyje.
3 straipsnis
1. Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
2. 1 straipsnio 1 dalis medžiagoms taikoma nuo 2014 m. gruodžio 1 d., o mišiniams - nuo 2015 m. birželio 1 d.
3. Nuo 2015 m. sausio 1 d. 1 straipsnio 2 dalis taikoma visiems įrašams, išskyrus įrašą „pikis, akmens anglių deguto, aukštatemperatūris“ (angl. pitch, coal tar, high-temp.) (EB numeris 266-028-2), kuriam 1 straipsnis taikomas nuo 2016 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2013 m. spalio 2 d.

Labels: 1
20
7
0
3
12